बिस्सो उस चिड़ी दी इक इक डुआर जाचदा, कदैं कदैं उसदे पिच्छैं-पिच्छैं क्रोहैं दा पैंडा मारी ओढ़दा, ओ चिड़ी मता समां रूक्खैं पर गै कटदी, कदैं कदैं काकेइऐं दिआं पौंडां चुक्की आनदी ते आल्हड़ै दा कटोरा जन बुनन लगदी, हंसपदी काकेइ दिआं पौंडां ते ओ जरूर आल्हड़ै लांदी पर कदैं-कदैं करसोड़ कोकेई बी बरतदी। ओहदे आल्हड़ै च दौं त्रटमटे अंडे होंदे, बिच्च बिच्च जामनूं ते ललखैरे ठिमकैं दी त्रौंक ओहदा मन मोही लैंदी, उस्सी बझोंदा टीड़ी-गीड़ी दे दौं होर लौहके टीडू-मीडू रौनक लाने आले न पर पता निं किछ दिन आल्हड़े च चूं-चूं करने मगरा ओ उड्डरी जाने ते उसगी उस चीड़ा दी डाल्ली पर छड़ी इक टीड़ी-मीड़ी लभनी, ओ ए नेईं समझी सक्कग जे ओ परानी टीड़ी-मीड़ी ऐ जां नमें जम्मे दे गिल्लुएं चा कोई इक निरफिर माऊ आंगर नक्श पत्तर लेदे ते उस्सै चाल्ली बोल बोलदी टीड़ी-मीड़ी, टीड़ी-मीड़ी।